Document ID: /roh_data/filtered/fineweb-2-filterrobots_roh.jsonl.gz/36142

Durant temps da bler traffic pon las colonnas da mintga vart dal plazzal esser pli che 1 km lungas. L’Uffizi da construcziun bassa ha quintà cun bler traffic en quai lieu, dentant betg gist tant.
En media 6’000 vehichels per di
Tenor mesiraziuns da l’uffizi charreschan en media circa 6'000 vehichels per di tras Schluein. Repartids egual sin l’entir di fissan quai dapli che quatter vehichels per minuta, senza pausa, di e notg. Il traffic sa concentrescha dentant sin la damaun, da mezdi e la saira, e durant quai temp datti tenor Marcus Valaulta da l’Uffizi da construcziun bassa las lungas colonnas da spetga.
In fatg che na fa betg pli simpla la chaussa è, ch'il vial ch'è dà liber per il traffic è per gronda part via natirala. Perquai charreschian intgins automobilists pli plaun ed uschia cuzzi in lung temp enfin che tut ils vehichels hajan traversà il plazzal.
Sviament betg pussibel
Sviar tut il traffic sin vias communalas enturn il plazzal n'è betg pussibel. Las vias che vegnissan en dumonda sajan memia stretgas u betg adattadas per camiuns. E sparter il traffic, vul dir laschar ir ils camiuns atras il plazzal e manar mo autos da persunas sin las vias communalas enturn il plazzal saja memia cumplitgà. Tenor Marcus Valaulta na datti betg alternativas e tut il traffic stoppia vegnir manà sin mo in vial atras il plazzal.
Las lavurs vi da quai tschancun da la via chantunala cuzzan anc enfin mez settember. La stad, davent da mez fanadur enfin ca. mez avust , vegn dentant betg lavurà e durant quai temp duessan omadus vials da la via chantunala tras Schluein esser averts.
RR actualitad 08:00